*Kvartalets Tal, Grønlandsmedicinsk Selskab december 2015*

# Fysisk aktivitet i Grønland på verdenskortet

Den 4. december kom fysisk aktivitet i Grønland på verdenskortet. Det er ”the Global Observatory for Physical Activity – GoPA”, der præsenterer en oversigt med landekort over fysisk aktivitet med information fra 131 lande på engelsk og med oversættelse til 26 sprog, herunder grønlandsk <http://www.globalphysicalactivityobservatory.com/>.

Landekortene har til formål at samle sammenlignelig viden om andelen af fysisk aktive på verdensplan og indeholder informationer om de enkelte landes handleplaner og monitorering af fysisk aktivitet. Fysisk inaktivitet er en velkendt risikofaktor for udviklingen af kroniske livsstilssygdomme og er anslået til at resultere i over 5 millioner dødsfald per år på verdensplan. Omkring 30% af voksne på verdensplan anslås til at være fysisk inaktive.

Omfanget af fysisk aktivitet er højt i Grønland sammenlignet med de 131 andre lande. Alligevel bruger en stigende andel af den grønlandske befolkning mere tid på stillesiddende aktivitet. Det gælder især på arbejdet, men også fritiden lader til i mindre grad at indeholde hård fysisk aktivitet sammenlignet med tidligere.

Tallene for fysisk aktivitet i Grønland stammer fra den landsdækkende sundhedsundersøgelse gennemført af Center for Sundhedsforskning i Grønland under SIF, SDU (2005-2009) samt øvrige informationer fra Grønlands Statistik. Deltagerne angav i undersøgelsen, hvor længe de havde brugt på fysisk aktivitet i henholdsvis hjemmet, arbejdet, under transport og i fritiden i ugen op til interviewet. Desuden blev de spurgt, om der var tale om hårde eller lette former for fysisk aktivitet. Spørgeskemaet er internationalt brugt og anvendeligheden er tidligere undersøgt i Grønland.

I Grønland har vi har mulighed for at følge udviklingen i fysisk aktivitet blandt voksne gennem disse landsdækkende sundhedsundersøgelser, der udføres hvert fjerde år. Dette er et afgørende redskab for at kunne evaluere indsatser og interventioner til fremme af bevægelse i befolkningen fremover. Mindre end 1/3 af alle lande, der indgår i oversigten, har et fortløbende monitoreringssystem.

I alt har 37 lande specifikke nationale handleplaner for fysisk aktivitet og 65 lande inkluderer fysisk aktivitet i forebyggelsen af ikke-infektionssygdomme. I Grønland indgår fysisk aktivitet som et af de fire fokusområder i folkesundhedsprogrammet Inuuneritta II for perioden 2013-2019. Som et led i dette har 2015 været et indsatsår for fysisk aktivitet og Departementet for Sundhed, Grønlands Selvstyre, har i den forbindelse udgivet et idékatalog med forslag til indsatser målrettet mange forskellige arenaer i samfundet (http://www.peqqik.gl/Emner/Livsstil/Motion/Idekatalog\_Fysisk\_Aktivitet.aspx?sc\_lang=da-DK&mobile=1).

For Grønland betyder lancering af kortene, at vi nu er med i et globalt netværk, hvor vi både kan sammenligne os med andre lande og indhente viden om fysisk aktivitet med det formål at skabe mere bevægelse i hverdagen.

Kontaktperson:

Inger Dahl-Petersen, forsker, cand.scient.san.publ., PhD

Forskningsprogrammet voksnes sundhedsadfærd og helbred

Statens Institut for Folkesundhed, Syddansk Universitet

idp@si-folkesundhed.dk, +45 6550 7777

<http://www.si-folkesundhed.dk/Global/Menu/Medarbejdere/Medarbejderliste/Inger%20Dahl-Petersen.aspx>